  Виталий Пронин Ижысь Киужъёсъя центрын «Кам котырысь этнография» адӟытон усьтӥськиз.Тодосчиослэн верамзыя, Кам котырысь музъем дуно пӧртэм пумо вашкала арбериосын. Гудӥськон мыныку, тодосчиосын но студентъёсын уно аръёс куспын отысь ма гинэ шедьтэмын ӧвӧл ни! Шаерысьтымы кибашлыос, вашкалаосмылэн арбериосынызы тодматскыса,  этнографиез, археологиез, искусствоведениез ӟеч-ӟеч дышетыса но эскерыса, со арбериосты выльдон борды кутскизы. Соосты тыршо, чебер, вольыт но чылкыт лэсьтэм сяна, вужзэ кадь ик, туссэс воштытэк, возьматыны.Адӟытонэ республикаысьтымы 18 ёросъёсысь но Можга, Глаз каръёсысь киужъёсъя центръёсысь кибашлыос пыриськизы. Адӟытонэ 22 усточиослэн огезлэсь пӧртэм мукет 83 арбериоссы ваемын. Выставкае лыктэмъёс тодматскыны быгатозы сюйлэсь, туйлэсь лэсьтэм удмурт пужыосын тусьты-пуньыен, лы сынъёсын, корт тӥрлыкен, ворпо-чебер изъёслэсь чыртывесьёсын, поскесъёсын. Озьы ик адӟытонын синъёсты мальдыто вашкала пужыосын чеберъям ӵушконъёс, лякиё шобретъёс, туго ӝӧккышетъёс, удмурт дэрем-айшетъёс, ньӧрлэсь керттэм коробъёс. Уноез киужъёс быдэстэмын куыса. Бадӟым инты басьто аспӧртэмлыко мунёос. Соос лэсьтэмын куролэсь, пулэсь, етӥнлэсь, басмалэсь, пышлэсь, горд сюйлэсь. Кышноос нылпиосынызы ӵош берто арамысь. Собере син азе шеде удмурт сюан. Арган шудэмъя куноос азбарын шулдыръясько. Удмурт семьялэсь корказэ шулдыртэ мудор азь. Со чебермамын пужъятэм тӧдьы бӧзэн но мыд-мыд палтӥз удмурт пужыё ӵушконэн. Пу кровать вылэ лякиё шобрет вӧлдэмын, выж вылын - чеберъяса керттэм выж лёгет. Вӧлдэтэ ошемын нуны веттан зыбка. Гур азьын - пӧраськон тӥрлык.Шӧдӥське, тодосчиосын но студентъёсын трос эскерон ужъёс ортчытэмын. Со бадӟым юрттэт сётоз шаеренымы тунсыкъяськисьёслы, студентъёслы, дышетӥсьёслы.Адӟытон кыстӥськоз 18-тӥ октябрёзь.Любовь Тихонова. Теги: кибашлыадями Киужъёсъяцентр  